
Text rozhodnutia
Súd: Krajský súd Trnava Spisová značka: 24Sd/193/2010 Identifikačné číslo súdneho spisu: 2010200603 Dátum vydania rozhodnutia: 24. 04. 2012 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2012:2010200603.3 ROZSUDOK V MENE SLOVENSKEJ REPUBLIKY Krajský súd v Trnave v konaní pred samosudkyňou JUDr. Katarínou Benczovou v právnej veci navrhovateľa: Dipl. Ing. I. J., nar. XX.XX. XXXX, bytom XXX XX O. N., H. XXXX, právne zastúpeného: PROSMAN A PARTNERI advokátska kancelária, s.r.o., Hlavná 31, 917 01 Trnava, IČO: 36 865 281, proti odporkyni: Sociálna poisťovňa - ústredie, ul. 29. augusta č. 8, 813 63 Bratislava, o návrhu na preskúmanie rozhodnutia odporkyne t a k t o r o z h o d o l : Súd napadnuté rozhodnutie odporkyne č. XXX XXX XXXX X zo dňa 10. septembra 2010 v spojení s rozhodnutím č. XXX XXX XXXX X zo dňa 8. decembra 2010 a v spojení s rozhodnutím č. XXX XXX XXXX X zo dňa 5. januára 2011 p o t v r d z u j e . Navrhovateľovi súd nárok na náhradu trov konania nepriznáva. o d ô v o d n e n i e : Napadnutým rozhodnutím z 10.09. 2010 odporkyňa od 01.07. 2009 zvýšila navrhovateľovi predčasný starobný dôchodok podľa článku 11 a 23 ods. 3 Dohody medzi SR a Ukrajinou o sociálnom zabezpečení na 313,20 eur, pričom táto suma dôchodkovej dávky zodpovedala preukázanej dobe poistenia 13 315 dní. Oproti predchádzajúcemu rozhodnutiu bolo novozohľadnené obdobie 01.09. 1965 - 27.05. 1970, 01.08. 1972 - 31.12. 1973, 16.04. 1974 - 20.02. 1975. Ohľadne spôsobu výpočtu dôchodkovej dávky rozhodnutie odkázalo na podrobnejšie odôvodnenie uvedené v rozhodnutí zo dňa 10.08. 2005, ktorým bol navrhovateľovi priznaný predčasný starobný dôchodok od 27.04. 2005. K zvýšenej dávke bolo priznané doterajšie navýšenie dôchodkových dávok k jednotlivým kalendárnym rokom. V odvolaní proti rozhodnutiu navrhovateľ namietal neaplikovateľnosť Zmluvy medzi SR a Ukrajinou o sociálnom zabezpečení, nakoľko on nikdy nebol občanom Ukrajiny, ale len ZSSR a po prepustení zo zväzku občianstva ZSSR sa stal od 13.05. 1992 občanom Slovenskej republiky. Tak isto namietal nesprávnosť nezohľadnenia doby štúdia na strednej škole od 27.07. 1963 - 31.08. 1965 a doby vojenskej služby od 30.07. 1970 - 14.07. 1972. Namietal aj nesprávnosť matematického výpočtu zvyšovania predčasného starobného dôchodku k 01.07., resp. 01.01. jednotlivých kalendárnych rokov, vychádzal z toho, že suma percentuálneho navýšenia mala byť vypočítaná zo základu 313,20 eur, ktorý mu bol priznaný rozhodnutím zo dňa 10.09. 2010 napriek tomu, že boli zvyšované poberané dávky pred dátumom 01.07. 2009. Odporkyňa vo svojom vyjadrení trvala na aplikovateľnosti Dohody s Ukrajinou, vzhľadom na potvrdenie Dôchodkového fondu Ukrajiny z 29.04. 2010 doba vojenskej služby od 30.07. 1970-14.07. 1972 nemohla byť zohľadnená. Rozhodnutím zo dňa 08.12. 2010 odporkyňa postupom podľa článku 11 a 23 ods. 3 Dohody medzi SR a Ukrajinou o zmluve o sociálnom zabezpečení zvýšila navrhovateľovi od 01.07. 2009 predčasný starobný dôchodok na sumu 324,20 eur. Zvýšená suma dôchodku zodpovedala preukázanej dobe poistenia 13 924 dní, t.j. oproti predchádzajúcemu rozhodnutiu bolo novozohľadnených 609 dní dôchodkového poistenia (15.11. 1970-15.07. 1972) na základe potvrdenia Dôchodkového fondu Ukrajiny. Rovnako ako v predchádzajúcom rozhodnutí boli priznané navýšenia za obdobie pred 01.07. 2009. Rozhodnutím zo dňa 05.01. 2011 odporkyňa postupom podľa článku 11 a 23 ods. 3 Dohody medzi SR a Ukrajinou o zmluve o sociálnom zabezpečení zvýšila navrhovateľovi od 01.07. 2009 predčasný starobný dôchodok na sumu 324,20 eur. Zvýšená suma dôchodku zodpovedala preukázanej dobe poistenia 13 924 dní, t.j. oproti predchádzajúcemu rozhodnutiu bolo novozohľadnených 609 dní dôchodkového poistenia (15.11. 1970-15.07. 1972) na základe potvrdenia dôchodkového fondu Ukrajiny. Rovnako ako v predchádzajúcom rozhodnutí boli priznané navýšenia za obdobie pred 01.07. 2009. Toto rozhodnutie menilo predchádzajúce rozhodnutie zo dňa 08.12. 2010 v časti odôvodnenia tak, že obsahovalo doplnenie o vetu: Oznamujeme Vám, že dobu vojenskej služby sme nehodnotili od 30.07. 1970, ale až od 15.11. 1970 na základe potvrdenia zo dňa 22.10. 2010, nakoľko nám Dôchodkový fond Ukrajiny oznámil, že Vojenská správa Velyky Berezny, Perečynský okres č. 15 nemá na toto potrebné údaje. Aj v ďalších písomných vyjadreniach navrhovateľ zotrvával na nesprávnosti vydaných rozhodnutí z rovnakých dôvodov, aké uviedol v odvolaní z 13.10. 2010 (s výhradou zohľadnenia preukázaných období). Na prejednanie veci bolo nariadené pojednávanie, predtým bolo účastníkom uložené, aby sa konkrétne písomne vyjadrili k zákonnosti postupu súvisiaceho so stanovením základu pre zvyšovanie dôchodkových dávok priznaných rozhodnutím zo dňa 10.09. 2010 od 01.07. 2009 za obdobie pred 01.07. 2009. Na pojednávaní nariadenom na prejednanie veci na deň 24.04. 2012 právny zástupca navrhovateľa žiadal, aby súd rozhodnutie zo dňa 10.09. 2010 v spojení s rozhodnutím zo dňa 08.12. 2010 a rozhodnutím zo dňa 05.01. 2011 zrušil a vec vrátil správnemu orgánu na ďalšie konanie. Uviedol, že podľa jeho názoru nie je možné použitie geografického princípu z titulu miesta výkonu práce na určenie, či sa na nároky navrhovateľa má vzťahovať zmluva s Ukrajinou. Použitie takéhoto princípu z ničoho nevyplýva, a nebolo doposiaľ odôvodnené. Čo sa týka matematického výpočtu zvyšovania dôchodkových dávok v zmysle § 82 ods. 3 zákona o sociálnom poistení má za to, že je logické, aby v prípade, ak sa zvyšuje dôchodková dávka od určitého dátumu, pre ďalšie zvyšovanie sa používa hodnota aktuálnej priznanej dôchodkovej dávky. Podľa názoru jeho klienta vzhľadom na skutočnosť, že sa stal občanom SR od 13.05. 1992 a dôchodková dávka mu bola priznávaná 10.08. 2005 mal by mať rovnaké postavenie, ako ktorýkoľvek občan SR a na úpravu jeho dôchodkových nárokov by sa mala naďalej vzťahovať zmluva medzi ČSR a ZSSR. Poverená zástupkyňa odporkyne zotrvávala na správnosti napadnutých rozhodnutí s poukazom na obsah písomných vyjadrení vo veci, a žiadala napadnuté rozhodnutie zo dňa 10.09. 2010 v spojení s rozhodnutím zo dňa 08.12. 2010 a rozhodnutím zo dňa 05.01. 2011 ako vecne správne potvrdiť. Na úpravu dôchodkových nárokov navrhovateľa sa vzťahuje zmluva medzi SR a Ukrajinou s poukazom na obsah článku 6 v nadväznosti na článok 25. Ustanovenie, podľa ktorého doposiaľ nadobudnuté nároky na základe zmluvy medzi ZSSR a ČSR zostávajú nedotknuté znamená, že poistencom naďalej trvajú doteraz nadobudnuté nároky na základe dovtedy priznaných dávok. K zhodnoteniu spornej doby poistenia zdôraznila, že Sociálna poisťovňa môže zhodnotiť doby aj získané na území iného štátu, ale len v tom prípade, ak ich potvrdí príslušný nositeľ poistenia. Poukázala na zásadný význam ustanovenia článku 23 ods. 3 zmluvy pre určenie spôsobu výpočtu zvýšenia, zdôraznila, že v zmysle ust. § 82 ods. 3 zákona o sociálnom poistení je možné zvyšovať len dávku priznanú v čase rozhodovania o zvyšovaní dávky. Zdôraznila, že v zmysle prvej vety článku 25 ods. 5 zmluvy medzi SR a Ukrajinou dňom nadobudnutia platnosti tejto zmluvy stráca vo vzájomných vzťahoch medzi SR a Ukrajinou platnosť dohoda medzi Československou republikou a ZSSR o sociálnom zabezpečení z 02.12. 1959. Krajský súd preskúmal napadnuté rozhodnutie, ako aj konanie predchádzajúce jeho vydaniu postupom v zmysle tretej hlavy piatej časti O.s.p. a dospel k záveru, že odvolanie nie je dôvodné. Z obsahu pripojeného administratívneho spisu vyplynulo, že navrhovateľovi, preukázateľne občanovi SR od 13.05. 1992, predtým občanovi ZSSR, bol na základe žiadosti zo dňa 27.04. 2005 rozhodnutím zo dňa 10.08. 2005 priznaný predčasný starobný dôchodok v sume 5 749,- Sk od 27.04. 2005. Priznaný dôchodok zodpovedal preukázanej dobe poistenia 10 600 dní. Rozhodnutím zo dňa 14.09. 2005 mu bol priznaný predčasný starobný dôchodok v sume 5 871,- Sk od 27.04. 2005, ktorý zodpovedal preukázanej dobe poistenia 10 824 dní. Žiadosťou došlou odporkyni 16.12. 2008 navrhovateľ požadoval prepočítanie výšky predčasného starobného dôchodku priznanej rozhodnutím zo dňa 14.09. 2005. Na pobočke Sociálnej poisťovne v Dunajskej Strede dňa 30.09. 2009 vyplnil príslušný dvojjazyčný formulár SK/UKR 1, ktorým žiadal o priznanie dôchodku od 28.07. 2007, zároveň písomne požiadal Sociálnu poisťovňu o prepočet starobného dôchodku podľa článku 23 ods. 3 Zmluvy medzi SR a Ukrajinou o sociálnom zabezpečení v znení dohody platnej od 01.07. 2009. Žiadosťou došlou odporkyni 05.10. 2009 navrhovateľ požadoval prepočítanie výšky predčasného starobného dôchodku, pretože pri predchádzajúcom rozhodovaní mu nebola zohľadnená doba štúdia a vojenskej služby preukazovaná príslušnými potvrdeniami, trval na tom, že pri rozhodovaní žiada aplikovať dohodu o sociálnom zabezpečení medzi Československou republikou a ZSSR zo dňa 02.12. 1959 napriek tomu, že doby poistenia, ktoré žiada zohľadniť boli získané na terajšom území Ukrajiny. Považoval za rozhodujúce, že on nikdy nebol občanom Ukrajiny. V ďalšom konaní na základe údajov potvrdených Dôchodkovým fondom Ukrajiny boli preukázané doby poistenia zohľadnené v rozhodnutí zo dňa 10.09. 2010. V prejednávanej veci bolo povinnosťou súdu vyriešiť tri základné okruhy otázok, t.j. aplikovateľnosť Dohody medzi SR a Ukrajinou o sociálnom zabezpečení z 05.12. 2000 v znení zmeny zo dňa 11.10. 2007 na rozhodovanie o dávkach navrhovateľa, správnosť nezapočítania navrhovateľom preukazovanej doby poistenia 30.07. 1970 - 14.07. 1972, nakoľko nebola potvrdená Dôchodkovým fondom Ukrajiny, správnosť postupu odporkyne pri stanovovaní základu pre výpočet zvyšovania dôchodkovej dávky za obdobie pred samotným zvýšením dôchodkovej dávky. V konaní je nesporné, že navrhovateľ sa stal občanom SR 13.05. 1992, vystúpenie zo štátnoobčianskeho zväzku k ZSSR je preukázané potvrdením z apríla 1992 . Celá doba poistenia, ktorú žiada svojim odvolaním zo dňa 13.10. 2010 navrhovateľ zohľadniť bola, resp. mala byť získaná na území bývalého ZSSR, ktoré od vyhlásenia nezávislosti Ukrajiny 24.08. 1991 pripadlo Ukrajine. Dňa 01.07. 1960 nadobudla platnosť Dohoda medzi Československou republikou a ZSSR o sociálnom zabezpečení, publikovaná v Zbierke zákonov pod č. 116/1960 Zb.. Podľa článku 4 Dohody Započítavanie dôb zamestnania pri určovaní dôchodkov a iných dávok 1. Pri priznávaní dôchodkov a iných dávok s plne započítava doba zamestnania na území obidvoch zmluvných strán, včítane doby zamestnania oprávňujúcej na priznanie dôchodkov za výhodnejších podmienok a vo vyššej výmere. Pritom orgány sociálneho zabezpečenia započítavajú dobu zamestnania, ako aj dobu inej jemu na roveň postavenej činnosti ako vo svojom, tak aj v druhom štáte bez ohľadu na to, aká časť požadovanej doby zamestnania pripadá na prácu v každom z týchto štátov. 2. Započítavanie doby zamestnania, pokiaľ ide o dobu práce v každej zo zmluvných strán, vykonáva sa podľa právnych predpisov tej zmluvnej strany, na ktorej území sa vykonávala práca alebo jej na roveň postavená činnosť. Dňom 01.01. 2002 nadobudla účinnosť Zmluva medzi Slovenskou republikou a Ukrajinou o sociálnom zabezpečení publikovaná v Zbierke zákonov pod č. 53/2002 Z.z.. Týmto dňom zároveň stratila platnosť vo vzťahu k Ukrajine Dohoda medzi Československou republikou a ZSSR o sociálnom zabezpečení. Podľa článku 3 Zmluvy medzi SR a Ukrajinou o sociálnom zabezpečení Táto zmluva sa vzťahuje na a) občanov, na ktorých sa vzťahujú alebo sa vzťahovali právne predpisy jednej zmluvnej strany alebo obidvoch zmluvných strán, b) iné osoby, ak odvodzujú svoje práva od občanov uvedených v písmene a). Podľa článku 6 Zmluvy medzi SR a Ukrajinou o sociálnom zabezpečení Na zamestnanca sa vzťahujú právne predpisy tej zmluvnej strany, na ktorej území sa vykonáva zamestnanie, ak sa v článkoch 7 až 9 tejto zmluvy neustanovuje inak. To platí aj vtedy, ak sa zamestnanec zdržiava alebo sídlo zamestnávateľa sa nachádza na území druhej zmluvnej strany. Podľa článku 23 Zmluvy medzi SR a Ukrajinou v znení Dohody medzi SR a Ukrajinou o zmene Zmluvy medzi SR a Ukrajinou o sociálnom zabezpečení dňa 11.10. 2007, t.j. v znení účinnom od 01.07. 2009 (1) Táto zmluva nezakladá nárok na peňažné dávky za obdobie pred nadobudnutím jej platnosti. (2) Na získanie nároku na peňažné dávky podľa tejto zmluvy sa hodnotia aj doby zabezpečenia (poistenia), ktoré boli získané podľa právnych predpisov obidvoch zmluvných strán predtým, ako táto zmluva nadobudla platnosť. (3) Doby zabezpečenia (poistenia) získané podľa právnych predpisov zmluvných strán do 31.12. 2001 sa považujú za doby zabezpečenia (poistenia) tej zmluvnej strany, na ktorej území mal občan k tomuto dňu trvalý pobyt . (4) Na žiadosť oprávnenej osoby sa peňažné dávky prepočítajú podľa odseku 3 tohto článku. (5) Prepočet peňažných dávok podľa odseku 4 tohto článku možno vykonať najviac tri roky spätne, najneskôr však odo dňa nadobudnutia platnosti tejto dohody. (6) Ak suma peňažných dávok prepočítaná podľa odseku 3 tohto článku bude nižšia ako suma ako suma doteraz vyplácaných dávok ku dňu prepočítania, budú sa naďalej vyplácať doteraz vyplácané peňažné dávky. Podľa článku 24 Zmluvy medzi SR a Ukrajinou o sociálnom zabezpečení (1) Ak sa po nadobudnutí platnosti tejto zmluvy presídli na územie druhej zmluvnej strany občan, ktorý poberal peňažnú dávku podľa Dohody medzi Československou republikou a Zväzom sovietskych socialistických republík o sociálnom zabezpečení z 02.12. 1959, a ak celá doba zabezpečenia (poistenia) bola získaná na území druhej zmluvnej strany, nositeľ prvej zmluvnej strany peňažnú dávku odníme a jej výplatu zastaví. Nositeľ druhej zmluvnej strany prizná peňažnú dávku podľa svojich právnych predpisov. (2) Ak sa po nadobudnutí platnosti tejto zmluvy presídli na územie druhej zmluvnej strany občan, ktorý poberal peňažnú dávku podľa Dohody medzi Československou republikou a Zväzom sovietskych socialistických republík o sociálnom zabezpečení z 02.12. 1959 a dobu zabezpečenia (poistenia) získal na území obidvoch zmluvných strán, nositelia oboch zmluvných strán stanovia sumu dôchodku v súlade s článkami 11 až 13 tejto zmluvy. Z vyššie uvedeného vyplýva, že navrhovateľ bol v čase rozhodovania o vzniku nároku na dôchodkovú dávku, t.j. 10.8. 2005 občanom SR, na ktorého sa v plnom rozsahu vzťahovali slovenské právne predpisy, doba poistenia získaná na území ZSSR bola započítavaná v zmysle článku 4 Dohody medzi ČSR a ZSSR. V súvislosti so vznikom samostatnej Ukrajiny, (ktorá na seba prevzala aj rozhodovanie a vedenie evidencií týkajúcich sa dôchodkových dávok a dôb poistenia získaných na jej území) a následne podpisom Dohody medzi SR a Ukrajinou prešli na príslušného správcu poistenia, Dôchodkový fond Ukrajiny, povinnosti týkajúce sa dôchodkových nárokov odvíjajúcich sa od doby dôchodkového poistenia viazaného na územie, ktoré pripadlo Ukrajine, vrátane evidencie a archivácie údajov, poskytovania informácií. K tejto skutočnosti došlo bez ohľadu na to, že navrhovateľovi preukázateľne nevznikol štátnoobčiansky zväzok k Ukrajine. Pre záver o aplikovateľnosti Zmluvy medzi SR a Ukrajinou na rozhodovanie o nárokoch navrhovateľa je rozhodujúce to, že článok 3 Zmluvy s Ukrajinou vymedzuje aplikovateľnosť na občanov, na ktorých sa vzťahovali právne predpisy oboch zmluvných strán, alebo (aj len) jednej zmluvnej strany, v danom prípade SR. Je evidentné, že pri určovaní rozsahu pôsobnosti má zásadný význam, tzv. geografický princíp, t.j. pre posudzovanie aplikovateľnosti zmluvy je rozhodujúce to, či príslušné doby poistenia boli získané na súčasnom území Ukrajiny napriek tomu, že predtým bolo toto územie súčasťou ZSSR. Dôvodnosť a logickosť takéhoto výkladu podporuje aj úprava č. 24, kde je akcentovaný význam skutočnosti, že nárok na dávku priznanú podľa Dohody medzi ČSR a ZSSR vznikol na základe doby poistenia získanej na území druhej zmluvnej strany (Ukrajiny). V nadväznosti na to je v zmysle č. 23 ods.3 potrebné považovať za obdobia poistenia získané podľa právnych predpisov Ukrajiny aj obdobia získané pred vyhlásením nezávislosti Ukrajiny vzťahujúce sa k činnostiam vykonávaným na súčasnom území Ukrajiny (resp. inak sa viažucim k tomuto územiu) pri zohľadnení požiadavky kritéria trvalého pobytu. Bolo by nelogické, ak by bolo za rozhodujúce kritérium určené občianstvo ZSSR a geografický princíp by sa na posudzovanie danej otázky neaplikoval, nakoľko by z toho vyplývalo, že príslušný nositeľ dôchodkového poistenia Ruskej federácie (ako právny nástupca ŠNS resp. ZSSR by bol povinný na účely dôchodkových dávok navrhovateľa odvíjajúcich sa od období poistenia na súčasnom území Ukrajiny (ako nástupníckeho štátu) viesť evidenciu a v konečnom dôsledku niesť zodpovednosť za dôchodkové nároky navrhovateľa. Takýto postup je nelogický a nereálny, čo vyplýva aj z toho, že evidencia podkladov pre započítanie potvrdených dôb poistenia priznaných rozhodnutím zo dňa 10.09. 2009 v spojení s rozhodnutím zo dňa 08.12. 2010 je vedená ako príslušným orgánom Dôchodkovým fondom Ukrajiny. Je teda nepochybné, že aj vo vzťahu medzi Ruskou federáciou (t.č. zrejmý nástupca ZSSR) a Ukrajinou došlo k prevedeniu kompetencií v sociálnom zabezpečení na geografickom princípe, bez ohľadu na to, či doby poistenia na súčasnom území Ukrajiny vznikli v období, keď bolo toto územie súčasťou ZSSR. Naviac navrhovateľ sám podpísal žiadosť o predčasný starobný dôchodok, v ktorej uviedol, že časť doby poistenia získal na Ukrajine, tak isto žiadosťou z 05.10. 2009 sám uviedol, že žiada započítať doby poistenia vykonané na území Ukrajiny. Vzhľadom na vyššie uvedené má súd za to, že odporkyňa postupovala správne, keď od počiatku pri zisťovaní podkladov pre rozhodnutie komunikovala s Dôchodkovým fondom Ukrajiny, na základe ním zaslaných podkladov rozhodovala už o prvom nároku na predčasný starobný dôchodok (rozhodnutie zo dňa 10.08. 2005), tak isto reagovala na žiadosť navrhovateľa o prepočet starobného dôchodku podľa článku 23 ods. 3 Zmluvy medzi SR a Ukrajinou v znení dohody platnej od 01.07. 2009. Podľa § 184 ods. 5 zák. č. 461/2003 Z.z. o sociálnom poistení Žiadosť o priznanie dávky sa podáva na tlačive určenom Sociálnou poisťovňou. Fyzická osoba uvedená v odseku 1 je povinná preukázať skutočnosti rozhodujúce na nárok na dávku a nárok na jej výplatu spôsobom určeným Sociálnou poisťovňou. Podľa § 195 zák. č. 461/2003 Z.z. o sociálnom poistení (1) Organizačná zložka Sociálnej poisťovne pred vydaním rozhodnutia postupuje tak, aby presne a úplne zistila skutočný stav veci, a na ten účel obstará potrebné podklady na rozhodnutie. (2) Podkladom na rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe organizačnej zložke Sociálnej poisťovne z jej činnosti. (3) Organizačná zložka Sociálnej poisťovne pri posudzovaní veci objasňuje rovnako dôkladne všetky rozhodujúce skutočnosti bez ohľadu na to, či svedčia v prospech, alebo v neprospech účastníka konania. Podľa § 196 zák. č. 461/2003 Z.z. o sociálnom poistení (1) Dôkazom je všetko, čo môže prispieť k zisteniu a objasneniu skutočného stavu veci, najmä výpovede účastníkov konania a vyjadrenia účastníkov konania a svedkov, odborné posudky, znalecké posudky, správy, listiny, vyjadrenia a potvrdenia iných fyzických osôb a právnických osôb. Netreba dokazovať skutočnosti všeobecne známe alebo skutočnosti známe z činnosti Sociálnej poisťovne. (2) Organizačná zložka Sociálnej poisťovne môže ako dôkaz použiť výpoveď svedkov, ktorých pred výpoveďou poučí o ich povinnosti vypovedať pravdivo a nič nezamlčať a o právnych následkoch nepravdivej výpovede. K správnosti nezohľadnenia doby poistenia za obdobie 30.07. 1970 - 15.11. 1970, kedy podľa predloženého potvrdenia mal navrhovateľ vykonávať vojenskú službu (doba poistenia) súd uvádza, že považuje za zákonné, ak odporkyňa nezohľadnila túto dobu s odkazom na vyjadrenie príslušného správcu poistenia, ktorý výslovne uviedol, že nemá potrebné údaje, t.j. nemôže potvrdiť, že by v spornom období navrhovateľ vykonával vojenskú službu. Navrhovateľ sa síce snažil preukázať vykonanie vojenskej služby, aj v tomto rozsahu súd má za to, že predložený doklad, ktorého správnosť nie je jednoznačne preukázaná však nemôže byť sám o sebe podkladom pre zohľadnenie daného obdobia ako doby poistenia. Aj keď ustanovenie § 196 zákona o sociálnom poistení pomerne široko definuje, čo všetko môže byť použité ako dôkaz, nič to nemení na skutočnosti, že Sociálna poisťovňa neúspešne robila všetko pre to, aby na základe predloženej listiny u príslušného nositeľa poistenia získala potvrdenie aj tejto doby poistenia a následne ju mohla zohľadniť. Nepodarilo sa získať dôkaz, na základe ktorého by uznanie tejto doby poistenia (oproti inej preukázanej dobe výkonu vojenskej služby) mohlo byť považované za preukázané na základe skutočného stavu vecí. To však nebráni navrhovateľovi, aby v prípade existencie iných relevantných dôkazov preukazujúcich aj túto dobu poistenia dôkazy predložil na rozhodnutie odporkyni. Podľa § 112 ods. 4 zák. č. 461/2003 Z.z. o sociálnom poistení Výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Podľa § 82 ods. 3 zák. č. 461/2003 Z.z. o sociálnom poistení Zvyšovanie dôchodkových dávok Na zvýšenie dôchodkovej dávky je rozhodujúca mesačná suma dôchodkovej dávky vyplácaná ku dňu, od ktorého sa zvyšuje. Navrhovateľ považoval za pochybenie, ak odporkyňa po priznaní vyššej dôchodkovej dávky od 01.07. 2009 (rozhodnutím zo dňa 10.09. 2009 a následne rozhodnutím z 08.12. 2010) mu zároveň od doby prvého priznania dôchodkovej dávky, t.j. od 27.04. 2005 (rozhodnutie zo dňa 10.08. 2005 a následne zo dňa 14.09. 2005) nedopočítala každoročné navyšovanie o zákonom stanovené percentá tak, že by už od roku 2005 vypočítavala navyšovanie z dôchodkovej dávky priznanej až v roku 2010. Súdu predložil výpočet zvýšení predčasného starobného dôchodku od roku 2005, pričom za základ pre zvyšovanie považoval zvýšenú sumu dôchodku priznanú od roku 2009 na základe novopotvrdených dôb poistenia. Takýto postup nemá žiadnu oporu v zákone, nakoľko v zmysle § 112 ods.4 zák.č. 461/2003 Z. z. sa výplata dávky zvyšuje od doby, kedy sa zmenili skutočnosti rozhodujúce pre jej výplatu, čo je v danom prípade preukázaný rozsah dôb poistenia. V zmysle § 82 ods. 3 zák.č. 461/2003 Z.z. na zvýšenie dôchodkovej dávky je rozhodujúca mesačná suma dôchodkovej dávky vyplácaná ku dňu, od ktorého sa zvyšuje. To znamená, že vypočítavať zvyšovanie dôchodkovej dávky v zmysle § 82 je možné len zo základu tvoreného výškou dávky, ktorá je ku dňu zvyšovania (stanoveného zákonom resp. vyhláškou, spravidla k 01.07. daného roka) priznaná. Nie je možné retroaktívne použitie § 82 v prípade, ak v dôsledku neskoršej zmeny v skutočnostiach podstatných pre výplatu dávky došlo k jej zvýšeniu. Zohľadnenie doterajších zvýšení dôchodkových dávok, tak ako bolo uvedené v rozhodnutiach zo dňa 10.09. 2010, 08.12. 2010 a 05.01. 2011, t.j. vypočítavané za príslušné obdobia z pôvodne priznanej výšky dávky v roku 2005 bolo správne. Vzhľadom na vyššie uvedené súd napadnuté rozhodnutie zo dňa 10.09. 2010 v spojení so zmenovým rozhodnutím zo dňa 08.12. 2010 a so zmenovým rozhodnutím zo dňa 05.01. 2011 ako vecne správne potvrdil. O trovách konania súd postupom v zmysle § 250k O.s.p. v spojení s ust. § 250l O.s.p. rozhodol tak, že procesne neúspešnému navrhovateľovi nárok na náhradu trov konania nepriznal. Poučenie: Proti tomuto rozhodnutiu je možné podať odvolanie v lehote 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2012:2010200603.3 (dáta aktuálne k 14. 11. 2026). Záväzné je znenie zverejnené súdom.




